钦定古今图书集成/方舆汇编/职方典/第1145卷 > 《伏羲庙记》胡寅
## 钦定古今图书集成/方舆汇编/职方典/第1145卷 > 《伏羲庙记》胡寅

古祭法之义，有报而无祈，非仁与知，孰能与于此哉？
德莫盛于五帝，而庖羲为首，盖三千馀岁于兹矣。景
陵庙祀，未详肇始。考圣德之所建，万世衣被，则有民
者亦何可以不祀耶？昔司马迁作《本纪》，列黄帝、颛辛、
尧、舜五人焉。其言曰：“孔子所告宰予，儒者或不传。”及
《春秋》《国语》，发明五帝德，系姓章矣。书缺有间，乃时时
见于他说。善乎人之论曰：“判古昔之事，当折衷于仲
尼。系《易》，叙制器致用，兼济生民者，独称伏羲、神农、黄
帝、尧、舜，盖以为五帝也，而颛、辛无闻焉。太史公所载，
特形容之虚语耳，乌得与羲农比哉？岂迁有见于《尚
书》之断自唐尧，而无见于《易》之首称庖羲欤？故凡人
论道义事，一折衷于仲尼，则无失者。”置仲尼而取史
籍所载及他说为据，未有能臻其当也。然则论羲为
帝首，盖祖诸仲尼耳。谨按庖羲风姓，生于成纪，母曰
华胥，推木德继天而王，号曰太昊，都于宛丘。河中龙
马负图，帝乃则之。画八卦，分三才，通神明之德，类万
物之情，以著开物成务之道。龟为卜，蓍为筮，时当洪
荒，人民睢于，禽兽同居，未知伦理养生。帝始推择圣
贤可共代天工者，得金提乌明视默纪、通众阳侯以
为辅佐，始有书契代结绳之政，建官封职，以龙纪昭
布天下，统民治事。始教民稼穑，用俪皮为礼；始教民
作网罟佃渔，养马牛羊豕狗鸡，充庖厨，荐神祗。在位
百有十年，群生和洽，各安其性，民到于今，蒙赖。日用
之实，“非虚语也，可谓盛德矣哉！是宜载之祀典，昭其
报于罔极矣。”呜呼！汉唐而后，道术不明，异端并作，学
士大夫昧于鬼神之情状，凡戕败伦理，耗斁斯人，下
俚淫祠巫祝所托以窃衣食者，则相与推尊祗奉，徼
冀福利。至于古先圣帝明王，有功有德，仁人义士，扶
世道民不可忘者，则或湮没而莫之承，或文具而莫
致其享。郡邑长吏，政教不善，感伤和气，一有水旱虫
火之灾，顾汲汲然旅缁旅黄，擎拳拜跪，谒诸偶像。适
会灾变自止，因即以为土木之赐，禳祷之效，日滋月
迷，正理大坏。复州焦侯惟正，秉心纯，抚民惠，在郡三
岁，人和年丰。会绍兴十二年合宫赦令，诏长吏修缮
境内祠庙。侯曰：“莫先于庖羲氏矣。鸠工阐事，肃给告
成，有尊报之诚心，无希望之谄意，庶几于知古道，悯
俗失良二千石也。”乃推明帝德之本，列号之正，经史
之是非，使刻之坚珉，以示来者。